
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	17 octombrie 2011

	Nr.
	27/428


R A P O R T

asupra propunerii legislative privind completarea Legii nr.284/2010 privind salarizarea unitară a personalului plătit din fonduri publice
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 520 din 14 septembrie 2011, cu dezbaterea pe fond, în procedură obişnuită, a propunerii legislative privind completarea Legii nr.284/2010 privind salarizarea unitară a personalului plătit din fonduri publice.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.421/11.04.2011).
· avizul negativ al Comisiei juridice, de disciplină şi imunităţi (nr.31/852/15.09.2011). 
· avizul negativ al Comisiei pentru administraţie publică, amenajarea teritoriului şi echilibru ecologic (nr.26/386/29.09.2011).

· avizul negativ al Comisiei pentru buget, finanţe şi bănci(nr.22/395/11.09.2011).

· avizul favorabil al Comisiei pentru egalitatea de şanse pentru femei şi bărbaţi (nr.37/496/11.05.2011).

· punctul de vedere negativ al Guvernului (nr.1138/13.05.2011).

Propunerea legislativă are ca obiect de reglementare modificarea art.1 alin.(1) din Legea-cadru nr.284/2010 privind salarizarea unitară a personalului plătit din fonduri publice, astfel încât drepturile salariale ale asistenţilor maternali să crească cu 15%.
Membrii comisiei au dezbătut propunerea legislativă în şedinţa din 12 octombrie 2011.

Comisia propune Plenului Camerei Deputaţilor respingerea propunerii legislative întrucât acordarea unei creşteri salariale pentru o singură categorie de personal poate fi apreciată ca fiind contrară principiului constituţional al egalităţii în drepturi prevăzut de art.16 din Legea fundamentală. 

Având în vedere că scopul general al Legii nr.284/2010 este acela de a institui un sistem unitar de salarizare pentru personalul bugetar, s-a apreciat că soluţia legislativă propusă are ca efect încălcarea principiilor de ierarhizare a salariilor care stau la baza acestei legi.
La dezbateri au participat, în conformitate cu prevederile art.55 din Regulamentul Camerei Deputaţilor, domnul Ion Gibescu, director în Ministerul Muncii, Familiei şi Protecţiei Sociale şi domnul Fănel Mitea,  director în Ministerul Finanţelor Publice.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 
La lucrările comisiei au fost prezenţi 25 deputaţi, din totalul de 27 membri ai comisiei.
Raportul comisiei a fost adoptat cu majoritate de voturi (6 voturi împotrivă şi o abţinere).
Propunerea legislativă a fost respinsă de Senat în şedinţa din 07.09.2011. 
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 
PREŞEDINTE,



SECRETAR,


Victor Paul Dobre


Kerekes Károly 

Şef serviciu Elena Mesaroş
Întocmit,
Consilier parlamentar Decebal Stănescu

